**Отчет за изпълнение на дейностите, финансирани по Националната програма за подобряване на майчиното и детско здраве за 2022 г.**

На основание писма на МЗ с изх. № 16-00-30/04.03.2022 г. и №16-00-51/13.05.2022 г. относно извършване на проверки на дейностите, финансирани по Националната програма за подобряване на майчиното и детско здраве (НППМДЗ) и Заповеди на Директора на РЗИ-Добрич №№ РД-01-155/21.04.2022 г.; РД-01-222/25.07.2022 г.; РД-01-294/19.10.2022 г.; РД-01-23/20.01.2023 г. комисия от инспектори на дирекция „МД“ извърши проверки на 29.04.2022 г.; 09.05.2022 г.; 26.07.2022г., 27.07.2022 г, 20.10.2022 г., 24.10.2022 г., 24.01.2023 г. и 25.01.2023 г. в „МБАЛ-Добрич“ АД и на 28.04.2022 г. , 28.07.2022 г., 25.10.2022 г., 24.01.2023 г. в „МБАЛ-Балчик“ ЕООД - лечебните заведения от област Добрич, които имат сключен договор с МЗ за изпълнение на дейности по програмата.

**I.** Цел на проверките – контрол по отношение на:

1.Организацията на дейностите: заповеди за определяне на реда, отговорниците и помещенията; наличие на информация на интернет-страницата на ЛЗ, публикации с актуална информация за дейностите, предоставяни от Здравно-консултативен център (ЗКЦ) към МБАЛ; съответствие на отчетните документи за отделните дейности, които се подават в МЗ, с изискванията на договорите.

2. Изпълнение на дейностите:

- Провеждане на неонатален слухов скрининг - покритие на скрининга; възраст на изследваните новородени; насочване към специалист при установени отклонения.

- ЗКЦ към МБАЛ: поддържане регистър на лицата, потърсили услугите на ЗКЦ и на база данни за деца с хронични заболявания и увреждания; наличие и съответствие с изискванията на документацията - карти за осъществени консултации и домашни посещения, досиета на деца с хронични заболявания и изготвените им медико-социални планове, бланки за информирано съгласие на пациентите и др.; дейността на психолога и социалния работник; спазени изисквания при предоставяне медицински консултации и домашни посещения; отчетени прегледи на здравноосигурени лица, които попадат в обхвата на здравното осигуряване; отчети (месечни, тримесечни и годишни), утвърдени от директора на ЛЗ.

**Комисията констатира следното:**

Проверките се извършиха на място в лечебните заведения в присъствието на изп.директор/управител на ЛЗ, отговорни служители по програмата.

1. **„МБАЛ-Балчик“ ЕООД** - Лечебното заведение има сключен договор № РД-06-280/02.12.2021 г. с МЗ за изпълнение на дейности по НП „Майчино и детско здравеопазване 2021-2030 г.“ – провеждане на масов универсален неонатален слухов скрининг на всички новородени в родилното отделение на лечебното заведение.

Съгласно изискванията за изпълнение на дейността по договора, комисията извърши проверки на място в лечебното заведение (КП №МД-05-(1)-44/28.04.2022 г., МД-05-(1)-118/28.07.2022 г.,МД-05-(1)-25.10.2022 г. и МД-05-(1)-17/24.01.2023 г.) които констатираха наличие на заповед издадена от управителя на ЛЗ с № РД-11-179/03.12.2021 г. регламентираща реда за извършване на неонаталния слухов скрининг, мястото за извършване на изследването, отговорника за организацията и отчитането на проведените изследвания, начина на отчитане на дейността, образци на мед. документация - регистър на проведените изследвания, информирано съгласие на родител/настойник, описване на изследването в ИЗ и епикризата. МБАЛ-Балчик разполага със собствен апарат за изследване на отоакустични емисии.

Преди изследването на родителите - майка/баща или настойник на новороденото, се предоставя „Информация за родителите“ за изследването, подписва се Информирано съгласие от родител/настойник. Проверени бяха по месеци ИЗ на новородените - попълнени надлежно, информирано съгласие за провеждане на слуховия скрининг подписано от майка/баща или настойник на новороденото, резултат от изследването, кога е проведено, попълват се откази от изследването в Информирано съгласие. Резултатите от изследването се попълват в ИЗ и в епикризата, както и в документите за регистриране на процедури по КП №6.

За 2022 г. в лечебното заведение са родени 58 деца. Изследвани са 51 новородени - открити отклонения при 6 деца, за периода 6 новородени са преведени в „МБАЛ-Добрич“ АД. Отказ от извършване на изследването от родителите за периода няма.

Спазват се изискванията на договора за воденето на документацията, която се съхранява в ЛЗ и която се предоставя на родителите.

„МБАЛ-Балчик“ ЕООД е отчела дейността в МЗ регулярно и в срок.

Попълнена форма за проверки за 2022 г.

Информация за граждани и ЛЗИБП по НППМДЗ относно лечебните заведения, които имат договор с МЗ и предоставят дейности по нея са качени на сайта на „МБАЛ-Балчик“ ЕООД.

2. **„МБАЛ-Добрич“АД** - Лечебното заведение има сключен договор № РД-06-279/02.12.2021 г. с МЗ за изпълнение на дейности по Националната програма за подобряване на майчиното и детско здраве 2021 - 2030 г. за провеждане на масов универсален неонатален слухов скрининг на всички новородени и за дейности на Здравно-консултативен център за майчино и детско здраве.

Съгласно ангажиментите на РЗИ-Добрич по договора, в изискуемия срок комисията извърши проверки в ЛЗ (КП №№ МД-05-(1)-46/29.04.2022 г.; МД-05-(1)-47/09.05.2022 г.; МД-05-(1)-115/26.07.2022 г.; МД-05-(1)-117/27.07.2022 г.; МД-05-(1)-156/20.10.2022 г.; МД-05-(1)-160/ 24.10.2022 г.; МД-05-(1)-16/23.01.2023 г.; МД-05-(1)-18/25.01.2023 г.) по спазване изискванията на договора:

* **Здравно-консултативен център за майчино и детско здраве (ЗКЦ)** при „МБАЛ-

Добрич“ АД.

ЗКЦ е разкрит на функционален принцип на територията на лечебното заведение на основание Заповед № 436/06.12.2021 г. на Изп. директор на „МБАЛ–Добрич” АД. Центърът е позициониран на първи етаж на Терапевтичен корпус на МБАЛ-Добрич, стая № 102. Помещението е оборудвано с кушетка, бюро, гардероб, библиотечен шкаф, стационарен компютър с интернет връзка, стационарен и мобилен телефони.

С горепосочената заповед е възложено комплексно обслужване на деца, бременни и родилки в ЗКЦ за майчино и детско здраве. Определени са ангажираните с изпълнението на дейностите в Центъра медицински и немедицински специалисти, реда и помещенията.

Съдържанието съответства с изискванията по Договора, както и се поддържа в актуалност (през м. април, поради отсъствие по здравословни причини на психолога, тази заповед е изменена със заповед № 81/01.04.2022 г. в частта: „Ангажирани с извършването на дейностите : I. Немедицински специалисти, т.3 Психолог - Мария Няголова Няголова – на граждански договор”, като на мястото на Мария Няголова Няголова е назначена за срок от един месец (01.04.2022 г. – 30.04.2022 г.) Цвета Златкова Златева – психолог.)

Дейността – информационна, логистична и координационна се осъществява на база „Правилник за устройството, дейността и вътрешния ред на ЗКЦ за майчино и детско здраве при „МБАЛ-Добрич“ АД.

За дейността на Центъра са осигурени координатор, психолог и социален работник:

1. Координатор на 8-часов трудов договор:

- ежедневно събира и актуализира информация за хоспитализирани в лечебното заведение: бременни жени с патологична бременност, родилки, недоносени деца, деца хоспитализирани в Отделение по педиатрия и анализира данни за хоспитализираните в лечебното заведение деца, родилки и бременни с патология на бременността и заявените нужди от осигуряване на подкрепа от психолог или социален работник;

- ежедневно посещава и консултира всички пациенти от АГО и Отделение по педиатрия за предлаганите в ЗКЦ услуги;

- организира предоставянето на специализирани консултации от немедицински специалисти за деца с хронични заболявания, недоносени деца, родилки и бременни с патология на бременността в лечебното заведение, след заявено желание за подкрепа ;

- изготвя график за предоставяне на специализирани консултации от медицински и немедицински специалисти за деца с увреждания, деца с хронични заболявания, недоносени деца, родилки и бременни с патология на бременността на място в ЗКЦ или в дома;

- приема и регистрира лицата, посетили Центъра (деца, родилки и бременни с патологична бременност). Създадени са и се водят: Дневник за регистриране на деца/лица, нуждаещи се от подкрепа от медицински и немедицински специалисти с № , дата, имена, възраст, адрес, диагноза, заявена нужда от подкрепа от социален работник, психолог, лекар-специалист; Дневник за сигнали; Регистър на родилки и бременни с патологична бременност; Регистър на недоносените деца; Регистър на деца с хронични заболявания и увреждания от областта, посетили ЗКЦ - за периода; Регистър за деца с хронични заболявания и недоносени деца с увреждания, посетени на адрес; Регистър за регистриране на лица/деца, граждани на Украйна потърсили временна закрила на територията на РБългария.

- предоставя логистична помощ и координационни дейности за подкрепа на семействата на деца с хронични заболявания, с увреждания и недоносени деца;

- до 10-то число на месеца, следващ отчетния период, изготвя месечен отчет за дейността на Центъра по зададения образец и го представя на ръководителя на лечебното заведение за утвърждаване, а до 25-то число на месеца, следващ отчетното тримесечие ръководителят на лечебното заведение представя в РЗИ-Добрич тримесечен отчет за дейността на ЗКЦ заедно с приложени документи, удостоверяващи изплащане на възнаграждения на координатор, психолог и социален работник.

В месечните отчети има становище на координатора за констатирани затруднения при медицинското обслужване, основно на потребителите от ромски произход, които са свързани с наличието на езикова бариера и с ниската възраст на родилките.

Ежеседмично се изготвя и се съгласува график за предоставяне на специализирани консултации от медицински и немедицински специалисти за деца с увреждания, деца с хронични заболявания, недоносени деца, родилки и бременни с патология на бременността на място в ЗКЦ или в дома.

Здравно-консултативен център при „МБАЛ-Добрич“АД има създаден e-mail адрес. На сайта на „МБАЛ-Добрич“ АД в раздел „Медицински център” е поместена информация за Центъра, която се актуализира: целевите групи, дейностите, очаквани резултати, работно време, месторазположение, e-mail адрес и телефон за връзка с Координатора от ЗКЦ.

2. Психолог на граждански договор:

- консултира и оказва психологическа подкрепа на деца с хронични заболявания и увреждания, както и на техните родители, на родители на недоносени деца, на родилки в лечебното заведение. Проведените консултации се отразяват и в история на заболяването.

3.Социален работник на трудов договор:

- събира информация за избрания личен лекар на всички изписани от лечебното заведение новородени деца. Там, където има направен избор на личен лекар това е отразено в Карта за осъществена консултация и във филтърна бланка;

- предоставя информация на семействата, които не са направили избор на личен лекар на новороденото, за необходимостта и отговорността за осигуряване на грижи за детето след изписването му;

- консултира пациентите относно предлаганите в ЗКЦ услуги;

- в случаите на идентифициран риск за дете, осигурява връзка и насочва към Отдел за закрила на детето при съответната дирекция „Социално подпомагане”.

Съгласно изготвените графици, отработените часове на социалния работник и на психолога са 20 часа. Отработените часове и броят проведени консултации се отчитат ежемесечно.

През 2022 г. са обслужени и регистрирани 603 лица (деца, родилки и бременни с патологична бременност, вкл. 1 дете от Украйна).

За всяка осъществена консултация от медицински или немедицински специалисти се попълва „Карта за осъществена консултация“. През 2022 г. са изготвени общо 639 бр. карти от които: 89 бр. от консултативната дейност на социален работник, 194 бр. за психологически консултации, 119 бр. за медицински консултации на място в ЗКЦ, 56 бр. от медицински консултации на адрес, и 181бр. на деца с хронични заболявания и увреждания, посетили ЗКЦ.

Във всяка карта са документирани: име на пациента; ЕГН; адрес; име на родителя/ настойника/попечителя или лице, полагащо грижи; адрес; диагноза (основна и допълнителни); медицински или други причини, налагащи извършване на дейности в ЗКЦ; осъществени дейности; препоръки за поведение; име/имена на специалистите, осъществили консултациите; подпис на пациента/подпис на родителя/настойника/ попечителя/лицето, полагащо грижи за детето, в удостоверение на това, че е информиран за дейностите, които са извършени и дата.

Всички консултирани лица в ЗКЦ са здравно неосигурени, другите консултирани са непълнолетни родилки, бременни и деца.

В случаите в които има информация за лице/дете в социален риск, социалния работник провежда социална анкета. В голяма част от тези случаи работата е изключително затруднена, поради езикова бариера и/или нежелание на лицето от целевата група за провеждане на анкета и извършване на съответната социална дейност.

За почти всички преминали през стационара деца с увреждания, хронични заболявания и недоносени деца се осигурява поне една консултация от психолога по време на хоспитализацията им.

За 2022 г. няма деца насочени към ЗКЦ от лекар специалист от ИБП или личен лекар. Към центъра са насочвани деца от отделенията на МБАЛ-Добрич и най-вече чрез активно набиране на информация.

Домашните посещения се извършват по заявка от специалист или родител/ настойник/лице полагащо грижи за детето. Организацията става по график с транспорт на ЛЗ веднъж месечно. При необходимост от допълнителни консултации, изследвания специалистът информира законният представител или лицето полагащо грижи за детето и го насочва за изследвания и консултации.

В ЗКЦ се осъществява здравно-информационна и здравно-обучителна дейност: предоставя се логистична помощ на бременни жени, родилки, родители на недоносени деца, на деца с увреждания и/или хронични заболявания под форма на беседи, дискусии.

При сигнал за изоставяне на дете на ниво родилен дом се работи за повишаване на родителския капацитет и сигналът се поема от Отдел за закрила на детето, където продължава работата в тази посока.

Попълнени Форма за проверки за 2022 г. и Справка за извършени в ЗКЦ към „МБАЛ-Добрич“ АД консултации от медицински специалист, психолог и социален работник през 2022 г.

* **Масов неонатален слухов скрининг** в Отделение по неонатология при МБАЛ-Добрич.

Дейността е регламентирана със Заповед №438/06.12.2021 г. на Изп.директор на „МБАЛ–Добрич” АД. На функционален принцип е разкрит кабинет (№ 430) към Отделение по неонатология с цел провеждане на неонатален слухов скрининг за ранна диагностика и своевременна интервенция при деца с увреждания на слуха. Всички новородени подлежат на неонатален слухов скрининг. Освен в определения кабинет при нужда дейността се извършва и в интензивния сектор на отделението. В заповедта са определени и специалистите ангажирани с изпълнение на дейността, лекарите които осъществяват ранният слухов скрининг; отговорник за организацията и отчетността на проведените изследвания; начинът на отчитане на дейността; образци на документи.

Води се регистър на скринираните новородени - пореден номер, номер на бебе, име на детето, пол, номер на ИЗ, дата на раждане, дата на извършване на изследването, възраст в дни, установени отклонения. Преди изследването се предоставя „Информация за родителите“ за изследването и се подписва „Информирано съгласие“ от майка/баща/настойник. При отказ от изследване родителите подписват информиран отказ. Резултатът от изследването се отразява в ИЗ на детето, в епикризата отразяваща престоя и лечението на детето в отделението, както и в документите за регистриране на процедури по КП № 6 до № 15. Посочва се датата на изследването. При установени отклонения от нормата, на родителя се дават указания за необходимостта от извършване на контролно изследване на слуха на новороденото, до 7 дни след изписването му от УНГ- специалист в УНГ- отделение/клиника. Указанията се отразяват в епикризата, издадена от ЛЗ. Родителите се уведомяват за необходимостта от своевременен избор на ОПЛ.

Отчети за дейността са изпращани регулярно в МЗ, съобразно изискванията и в срок. За 2022 г. са скринирани 720 новородени. Общо новородени за периода са 733 в лечебното заведение. За периода няма регистриран отказ на родители от изследването.

Отчетени са 720 епикризи с отразен резултат от изследването, 41 бр. отклонения от нормата, 41 бр. епикризи с отразени указания за допълнително изследване при установени отклонения, 733 бр. декларации за информирано съгласие.

Всички ИЗ на новородени са попълнени надлежно - подписано „Информирано съгласие“ за провеждане на скрининга от майка/баща/настойник, прикрепен е и резултатът от изследването. В епикризата изследването е описано, отбелязана е датата на изследването.

Попълнена форма за проверки за 2022 г.

**II. Дейности на РЗИ-Добрич за повишаване нивото на информираността** на населението по въпросите на репродуктивното здраве и семейното планиране, знанията и уменията за здравословен начин на живот на подрастващите и младите хора и превенция на рисково поведение, свързано със здравето.

Във връзка с подобряване на майчиното и детско здраве, на територията на област Добрич са проведени 35 лекции/беседи и 9 обучения с 1014 участника (968 деца и ученици, 42 педагози и 4 медицински специалисти) на теми:

* Превенция на ХИВ/СПИН;
* Контрацепция;
* Здравословно хранене;
* Физическа активност;
* Пубертет;
* Превенция на алкохол, тютюнопушене.

При провеждане на образователните дейности са предоставени общо 275 бр. здравно- образователни материали. Оказана е 18 бр. методична помощ на 36 лица (медицински специалисти, педагози, педагогически съветник).